Vita tsy natao ny amin’iny, ry dada! Hoy i mahaly niebo. Maty tsy hita popoka any an-dakira any ledala! Nirohotra nanaraka ny tafika kelin’i mahaly indray ingahy rainivola sy ny namany. Ny tanjony dia ny hanatratra ireo mpijirika alohan’ny hiampitany ny ony. Ny fipoapoakan’ny karavasin’ny mpandroaka omby no nanaitra an-drabe efa nandry tsy lavo loha, nony ampitso maraina. Indreny tokoa rodorodon’andian’omby marobe no tamy manatona. Narindran-drabe vetivety ny tetika hamelezana ireo mpiraoka. Nozarainy mitovy tamin’ny andaniny roa holalovan’ny andian’omby izy enina ambin’ny folo vavy rehefa notolorany lefona efatrefatra avy. I noro sy ketaka kosa nanaraka ny diany. Nangovitry ny tahotra ihany ireo zazavavy hanatanteraka ny hevitra novolavolainy, kanefa nampahereziny sady nasesiny, ka nandeha tsy fidiny. Dia mody nihiakiaka ireo roa vavy hany nipoitra teroa amoron’ala amin’ny ilany atsinanana. Zendana ireto folo lahy mpiraoka omby nahatsinjo azy roa irery nitaraina nila vonjy teny. Noakaikezin’ny roa lahy nahatazana voalohany iretsy hazany. Kanjo, vao tamy ireo, dia nandositra niditra ny ala izy roa vavy. Tsy namelan’ireto roa lahy, fa narahiny hatrany. Vao tsy dify akory ireo, dia nisy niantsoantso koa tery amin’ny ilany andrefana. Telo lahy avy hatrany no nihazakazaka nanatona. Vaky rifatra koa izy roa kely teo. Tsy nampoizin’ireto mpanenjika ny fandrika mivelatra amin’ny lalany. Fa tao ambadiky ny vatobe sy ny dongon-tany nolalovan’ireo mpitsoaka efa nisy enim-bavy nitana lefona sy kibay ary vato. Izay nandroso nandingana teo tamin’izy telo lahy dia voajinja avokoa. Ny lefona tsy mba nahavoa. Tsy hain’ireo zazavavy loatra ny nitana ireny. Ny kibay sy ny vato kosa saika tsy nisy nidilatra. Nisy nahatsikaritra ny zava-nitranga tamin’ireo dimy lahy sisa nandroaka ny omby. Hanavotra ny namany nodarodarohan’izy valo vavy ny roa lahy. Kanjo, ny lefon-drabe no nirivorivo avy any. Potraka niaraka tamin’izay ny anankiray. Trobaka ny vatam-peny havanana. Ilay namany teo alohany kosa avy dia namaly bontana iretsy zazavavy. Saingy efa nanidina ny lefona vao nanenina izy, fa indro ny fahavalony tsy lavitra azy akory. Nifanainga sandry izy roa lahy, tsy nisy nanana afa-tsy tanam- polo. Hitan’ireo telo lahy sisa tsara ny niantsapazan-drabe tamin’ilay namany, ka ndeha hotorahany ny harojy105 teny aminy. Nefa, efa nohaozin-dry noro sy ketaka avy any aloha hisampotina hiverina ny omby. Voatositosik’ireo biby, avy eo voahitsany ny anankiray, ka niboraka hatramin’ny tsinainy. Ireo roa lahy hafa kosa mbola nifanjevo tao anatin’ny omby. Tsy hitany nampiasaina ny basy teny aminy. Ny an’ilay faharoa very tsy hitany ny fiadiany. Mahay moraingy ny sakalava, ka tsy mba lavo amin-tolona. Natanjaka ihany rabe, nefa voagejany ambany; ary efa ndeha hotsatohany ny benitra raha tsy nalaky nidodododo nanampy ireo roa vavy nahatazana. Torana teo ilehio, voakapoka mafimafy teo amin’ny lohany. Efa afaka nampiasa malalaka ny basiny amin’izay ilay anankiray noteren’ny omby teo. Soa fa nalaky nanodina ny antsamotadiny rabe, ka izy indray no voa aloha. Nitolo-batana avy hatrany ilay anankiray namany fa tratran’ny be no vitsy. Ireo nanenjika azy roa vavy voalohany nandositra any anaty ala koa no tena angano. Vao niditra ny kirihitra iretsy zana-domohina dia mba natsipiny koa ny lefony sy ny karavasiny. Izany tokoa no hoe toho niditra ny vovo, fa nanantena haninona angaha. Kanjo, vao nihodina kely fotsiny, dia niantefan’ny vato ny saokan’ny anankiray, ka nijafajafa teo, ary voatsindron’ny lefona ny sandrin’ny faharoa. Sahy nifanatrika mivantana tamin’izy roa lahy amin’izay izy enim-bavy. Vorona tapak’elatra rahateo no teo anoloany. Noporofoiny tamin’ny fihetsiny, fa ny akanga maro tsy vakin’amboa. Saika mbola hotrobaran’ilay tovovavy iray sahisahy ny anankiray raha tsy voatanan’ny namany izy. Nony natambatra, dia roa lahy ireo mpijirika no maty ny iray voahosin’ny omby ary ny iray voavely mafy loatra ny faritra saro-pady amin’ny lohany; telo hafa naratra mafy ny iray nitsatohan’ny lefona ny vatam-peny, ny an’ny faharoa ny ilan-tsandriny, ary ny an’ny farany vaky ny saokany.